Mårhunden er hadet af mange jægere og naturelskere, men måske gør den slet ikke så store skader på den danske natur, som mange frygter. I hvert fald ikke, hvis man skal tro professor i biodiversitet, Jens-Christian Svenning fra Aarhus Universitet. - Fagligt set har vi ikke den store basis for at sige, at mårhunden skulle være et stort problem for den danske natur. I den her uge fik danske jægere endnu i våben i kampen mod mårhunden. Nu er det lovligt for jægerne at bruge natsigte i kampen mod det forhadte pelsdyr. En af dem der allerede har væbnet sig med den nye slags kikkert, er mårhundejæger Jytte Paarup fra Nr. Nissum. - Jeg glæder mig til at komme ud og få den første mårhund med den her, siger Jytte Paarup. Professor: Mårhunden gør ikke det store indhug i bestanden Men når danske jægere kaster sig over jagten på det invasive pelsdyr, så burde de måske slå en anelse koldt vand i blodet mener professoren. I følge ham er der flere undersøgelser der peger på, at mårhunden slet ikke gør det store indhug i de danske vildtbestande. - Hvis vi kigger på Østeuropa, hvor mårhunden har været i mange årtier, så kan vi se, at padder og fugle og så videre har det fint derovre. Og hvis vi kigger der, så får mårhunden jo ikke de her bestande til at kollapse på nogen måde, siger Jens-Christian Svenning, professor i biodiversitet, Aarhus Universitet. - Mårhunden er faktisk nok ikke det store problem, lyder det fra professoren. Jens-Christian Svenning har lidt svært ved at forstå, hvorfor det forhadte rovdyr bliver jagtet så intensivt. - Det er nok lidt overdrevet i forhold til, hvad vi ved om mårhundens effekt. Det at mårhunden konkurrerer med jægerne om fasaner og agerhøns, det gør at folk bare ikke kan lide den, siger professoren i biodiversitet. Men den køber mårhundejægeren fra Vestjylland ikke. - Det er altså ikke kun et spørgsmål om at den æder fasaner. Det er hele faunaen, siger Jytte Pårup. - Det at putte en masse offentlige penge i en bekæmpelsesindsats, det skal man jo kun gøre, hvis man får noget reelt ud af det. Og det kræver først at man bruger det på noget, der er et reelt problem, og det mener jeg ikke mårhunden er, siger Jens-Christian Svenning, professor i biodiversitet, Aarhus Universitet.

Referat:
En professor i biodiversitet ved Aarhus Universitet maner til besindighed i kampen mod mårhunden.